
MIENTRAS CU CAFT A PIDI “AANWIJZING” 


TA RESULTA CU GOBIERNO DI 
ARUBA A CUMPLI GRANDEMENTE 


FRONTERA CU 
VENEZUELA A HABRI 
SIN FANFARIA 


PLACA ADICIONAL 
CU TA RESTA DI 
PRESUPUESTO 2022 LO 
NO BAY PA POBRESA 


MINISTER DANGUI ODUBER 


RECORTE DI 5.5% 
RIBA DUNADONAN DI 
CUIDO ELIMINA DIA 
PROME DI MEI 

D 
espues di mas cu cuatro aña cu e frontera maritimo en- 
tre Venezuela y Aruba ta cera, desde prome di mei ul- 
timo el a habri. Sin fanfaria. Esaki a sosode dialuna ultimo 
ora cu e decision oficial a wordo saca door di Embahada di 
Reino Hulandes situa na Venezuela. 


Esaki ta e prome paso en espera di reapertura di e conexion 
aereo riba cual no tin ningun informacion fiho ainda. Aunke 
cu mester bisa cu un abogado Venezolano di aeronautico di e 
compania internacional Clyde & Co luna pasa cu e vuelonan 
entre e dos paisnan lo no wordo reestablece prome cu 22 di 
juli. 


E ta basa su mes riba e hecho cu dia 28 di april a firma un 
decreto oficial di Gobierno di Aruba unda un biaha mas ta 
prolonga e cierre di frontera cu tres luna, manera cu a bin 
ta haciendo e ultimo cuatro añanan. Por corda cu e frontera 
maritimo y aereo entre Venezuela ya ta habri desde 3 di april 
ultimo. Y na inicio di e luna ey e prome vuelo for di Corsou a 


baha na aeropuerto Josefa Camejo, estado Falcon. 


Aunke cu na Aruba ta papia di frontera maritimo, cu lo ta 
destina pa biahenan di carga (mercancia), por a compronde 
for di fuentenan di haf cu esaki no ta specifica den e decreto 
cu e personal di Duana y Inmigracion a ricibi. Ta papia 
simplemente apertura di frontera maritimo. 
E intencion di Gobierno pa habri frontera maritimo ta pa por 
importa productonan mas barata for di Venezuela, manera 
fruta, berdura, comestibel y materialnan di construccion. 


Segun prome minister a bisa, pa apertura di frontera aereo 
tin un proceso mas largo pa encamina entre diferente depar- 
tamento di Gobierno cu Ministerio di Husticia. 
Por a compronde mientrastanto cu hopi ciudadanonan di 
Aruba ta trata di biaha pa Venezuela via di Corsou of Panama, 
cu e intencion pa yega na Punto Fijo, no solamente pa bishita 
famia pero tambe pa control medico. E fronteranan entre 
Venezuela y islanan Hulandes ta cera desde februari, 2019. 


Y 
a caba Hulanda pa medio di CAft a dicidi cu e placa cu gabi- 
nete Wever Croes II a presupuesta di mas como gasto riba 
presupuesto 2022, kico gobierno tin cu haci cu e placa aki, ya cu 
nan ya cu CAft den su rapportage entrega siman pasa na Minister 
di Finansa Xiomara Maduro, a conseha kico gobierno tin cu haci 
cu e placa adicional aki, sigur ora cu mesun situacion presenta cu 
presupuesto 2023 cu ya caba a presenta un surplus di 1%. 


“Het CAft adviseert de extra begrotingsruimte die kan ontstaan 
in 2023, boven het reeds begrote overschot van 1 procent van 
het bbp, conform de LAft en het protocol, in te zetten voor geri- 
chte economisch rendabele investeringen en additionele schul- 
daflossing.” 
Pues aki un biaha mas tin cu tuma nota cu gobierno Hulandes pa 
medio di CAft ta esun cu ta dicidi con tin cu gasta e placa aki y 
mescos cu gabinete Wever Croes a demostra siman pasa durante 
di un reunion publico di Parlamento, cu pobresa creciente na 
Aruba, no ta di preocupacion na e momentonan aki. 


Tin surplus di miyones pero e placa aki lo no bay pa yuda pensio- 
nadonan, lo no bay pa yuda esunnan cu ta cobrando onderstand 


y kendenan a mira e balor di nan placa ta sigui smelt cu un infla- 
cion cruel, tampoco e placa aki por wordo uza pa yuda esunnan 
cu ta wordo perhudica pa e plan di reduccion di gasto di AZV di 
5 miyon pa luna. 


E mesun gobierno Hulandes hunto cu e comision di supervi- 
sion financiero cu a bin ta insistiendo cu gobierno di Aruba no 
por sigui confia riba “incidentele inkomsten” awor si ta papia cu 
mester warda e placa cu ta di mas pa cubri “additionele schulda- 
flossingen” cual por cierto tambe por ser considera como un tipo 
di ‘incidentele aflossing.’ 


Na e momentonan aki gobierno no tin placa pa gasta, no tin placa 
pa tene e isla limpi, no tin fondo pa drecha careteranan den mal 
estado, no tin placa pa drecha e planta di purificacion di awa di 
riool di Bubali cu ta birando un problema masha grandi mes. 
No tin placa pa yuda mayornan cubri aumento di placa di scol, 
no tin placa pa manda hende den exterior pa un tratamento mas 
extenso y no tin placa pa subsidia reduccion di prijs di awa y cori- 
ente loke tin pueblo chocando formalmente. 


Pobresa ta notabel tur caminda pero e ta for di bista di manda- 
tarionan cu ta esunnan responsabel pa yuda pueblo supera e tipo 
di situacionnan aki pero simplemente gobierno y tampoco parla- 
mentarionan cu ta sostene gobierno, ta haciendo un esfuerso pa 
yuda esunnan den un situacion hopi delicado y serio. 
Hulanda a dicidi caba kico ta haci cu e “meevallers” cu tin riba 
presupuesto 2022 y cu tambe lo bay tin riba presupuesto 2023. 


Frontera cu Venezuela a habri sin fanfaria 


Placa adicional cu ta 
resta di presupuesto 2022 
lo no bay pa pobresa 

M 
ientras cu ex Presidente di CAft prof.dr. Raymond Gra- 
dus hunto cu comision di supervision CAft a sugeri na 
Conseho di Minister di Reino, pa impone un “aanwijzing” 
contra di gabinete Wever Croes pa no cumplimento di pal- 
abracionnan haci, awor ta bin resulta cu cosnan tabata to- 
talmente diferente. 


A base di e “Uitvoeringsrapportage 2022” cu a keda presenta 
for di 28 di April na Minister di Finansa, Xiomara Maduro, 
ta bin resulta cu contrario na e insistencia di ex Presidente 
Radus y cu comision na RMR pa Gabinete Wever Croes II 
wordo castiga c’un ‘aanwijzing’ pa falta di cumplimento cu 
palabracionnan haci, awor ta resulta cu e situacion finan- 
ciero pa loke ta di cuater kwartaal pa 2022, ta mustra cu e 
deficit presenta pa CAft no ta loke a ser cuestiona. 
E deficit oficial awor ta resulta di ta 37 miyon cual ta keda 
hopi abou compara cu e limite exigi pa RMR cu tabata para 
na 131 miyon, pues un diferencia cu ta cerca di 100 miyon 
florin cu gobierno di Aruba a logra cu su presupuesto 2022. 


Pues ningun momento e sugerencia of peticion mas tanto 
di ex Presidente Gradus y cu comision na RMR pa tuma un 
medida pisa contra di gabinete Weaver Croes II, a resulta 
sin base y tabata prematuro. 
Manera ta conoci a base di intervencion di Secretario di 
Estado Alexandra van Huffelen, kende a convence RMR pa 
wanta un rato cu e medida drastico aki a pone cu gobierno 
di Aruba a haya mas tempo pa fix su asuntonan. 


Sinembargo manera e dicho Hulandes cu ta bisa “een vos 
verlies zijn haren maar niet zijn streken” por tuma nota 
tambe den e ‘rapportage’ entrega dia 28 di April ultimo 
na Minister Maduro, cu e “uitvoeringsrapportage” riba e di 
cuater kwartaal di 2022, a wordo entrega cu atraso di dos 
luna. 


Den su carta na Minister Maduro di 28 di April, cu ta diabi- 
erna siman pasa, e actual Presidente di CAft kende ta Drs 
L.M.C. Ongering, ta mustra cu e fecha oficial cu gobierno 
di Aruba mester a entrega cu “uitvoeringsrapportage” en 
cuestion, tabata stipula pa no mas tarda cu 13 di Februari 
2023 pero tabata dia 17 di April cu CAft a ricibi esaki for di 
gobierno di Aruba. 


Un biaha mas CAft ta pone enfasis pa gobierno cumpli cu 
fechanan stipula pa diferente asunto, entre nan e fecha pa 
entrega presupuesto 2024 pa dia prome di September 2023 
caminda ya caba Minister Xiomara Maduro algun siman pasa 
a informa cu ta trahando riba esaki y cu su gobierno lo ta na 
tempo cu e presupuesto menciona. 


Pa hopi e hecho cu RMR no a duna gabinete Wever Croes 
II un ‘aanwijzing’ lo tabata e motibo principal di e eventual 
decision di Raymond Gradus di a dicidi di entrega su retiro 
como Presidente di CAft y Cft, splicando cu el a haya otro 
retonan profesional pa atende. 


Mientras cu CAft a pidi “aanwijzing” 


Ta resulta cu gobierno di 
Aruba a cumpli grandemente 

C 
on por ta posibel cu Gobierno di Aruba por permiti si- 
lenciosamente cu Aruba, Caribe Hulandes y Hulanda ta 
duna e paisnan den Reino e apodo di CAS? Unda e respet pa 
Aruba a keda? Pa nos propio Gobierno otro paisnan den Ca- 
ribe Hulandes, Hulanda y Aruba. 
Ki tempo Aruba a haya su Status Aparte? Na aña 10-10- 
2010? Wel ta con anto nan ta tribi of permiti nan hinca nos 
pueblo cu un “CAS”, Aruba no a haya su Status Aparte na 
2010. 


Aruba a haya su Status Aparte na 1-1-1986. Cu ta 37 aña 
pasa. Cu a forma e apodo di “A” Land. Anto ta aña 2010 
Corsou y St. Maarten a bin a cerca cu lo bira “A”CS. Pues lo 
bira e ACS Landen in de koninkrijk der Nederlanden. Nunca 
di nan bida lo por bira CAS landen, pasobra Corsou no a 
haya su Status Aparte na 1986. 
P’esey nunca Corsou por bin prome den e apodo. E mester 
ta pa respet “ACS” Landen. No “CAS”. Hulanda y otro enti- 
dadnan semper ta referi na ABC eilanden, Aruba, Bonaire, 
Curaçao. Awor falta pa nan bir’e na CAB Corsow-Aruba- 
Bonaire esey falta awor. Foei pa Aruba cu no a atende e cos 
simpel y chiquito aki. Pero no por falta nos respet di 37 aña 
di nos entidad autonomo den Reino. Mi ta kere Gobierno di 
Aruba mester manda un nota pa Gobierno di Reino y bisa 
nan cu nos ta den un “ACS” landen y no den un CAS Landen 
den Caribisch deel van het Koninkrijk. 


Logopedie den proceso wordo cubri door di AZV 


P 
arlamentario y lider di Fraccion Raiz, Misha Raymond, a 
entrega un mocion dia 9 di november 2021, unda ta urgi 
Gobierno di Aruba pa ofrece logopedie den e pakete basico 
di AZV. 
Despues cu e mocion aki a pasa unanimamente, a sigui 
pusha pa realisa esaki tambe. A follow up cu Minister di 
Salubridad Publico, y a haci pregunta durante tratamento di 
presupuesto pa sigui monitor si e ley a wordo presupuesta. 


Awor a tuma nota cu e ley ta na Raad van Advies. Esaki ta 
un di e ultimo pasonan prome cu logopedie por wordo incor- 
pora den e pakete basico di AZV. 


Parlamentario Misha Raymond ta sumamente contento cu 
e proceso ta yegando su final y cu pronto tur mucha cu tin 
mester di logopedie lo por haya acceso mas facil na trata- 
mento. 


OPINION 


Unda e respet pa Aruba a keda 


CLiCK aKi Pa ManDa Bo 
oPinion oF CoMenTario 
AWEMainta 


e-MaiL na noTiCia@aWeMainTa.CoM 

D 
iamars Minister di Turismo y Salud Publico sr. Dangui Oduber a tene un con- 
ferencia di prensa na AZV. A anuncia cu desde 1 di mei 2023 a para e re- 
corte riba dunadonan di cuido y ta cuminsa duna bek e 5.5porciento na tur e du- 
nadonan di cuido na Aruba. 


Minister Oduber a splica cu na comienso di aña a dirigi un carta na AZV pa 
informa nan cu gobierno tin intencion di kita e recorte y alabes pidi nan pa 
duna un conseho riba esaki. Na su turno AZV a prepara diferente scenario y a 
presenta esaki na Ministerio di Salud Publico. Despues di varios evaluacion di tur 
e scenarionan, despues di a sinta cu AZV y despues di informa CAFT, Minister 
Oduber a tuma e decision pa para e recorte. 


Recorte 60 miyon 
Minister Oduber a recorda riba e hecho cu durante e pandemia na aña 2020 
tabata hopi dificil pa Aruba. Aruba tabata e di dos pais na mundo cu mas a 

di cuido elimina dia prome di mei 


keda afecta economicamente pa e pandemia door 
cu nos ta depende completamente di turismo. 
Pa yuda tur esnan cu a perde trabou cu FASE y 
cu subsidio di salario gobierno mester a haci un 
prestamo di 916 miyon florin cerca gobierno di 
Hulanda. Danki na esaki Aruba por a sobrevivi e 
pandemia, pero ora bo haci prestamo, esaki ta bin 
cu condicionnan hopi fastioso mara na dje cu no 
ta tur ora bo ta di acuerdo cu nan. 


Un di e condicionnan hopi dificil y fastioso tabata 
cu gobierno lo mester a corta 60 miyon florin pa 
aña (5 miyon pa luna) den cuido medico anto 
den pleno pandemia. Minister Oduber a expresa 
cu semper gobierno a diferencia di opinion cu 
Hulanda pero tabata algo cu gobierno mester 
a haci pa por cumpli cu un di e condicionnan di 
Hulanda pa asina haya e prestamo. 


Decision dificil 
Minister Oduber a splica cu e decision pa intro- 
duci e recorte di 5.5 porciento riba e dunadonan 
di cuido tabata uno hopi dificil pa tuma. E manda- 
tario a reconoce e tremendo trabou cu e sector 
di cuido a haci no obstante e hecho di e recorte 
di 5.5%. Nan a keda brinda un excelente cuido y 
servicio na tur e aseguradonan. Minister Oduber a 
gradici e dunadonan di cuido pa a mustra comp- 
rension pa cu e situacion dificil cu tabata tin. 


Crea espacio pa trahadonan 
E mandatario ta di opinion cu e decision di para 
e recorte ta bay crea espacio pa duna bek tambe 
na empleadonan den cuido medico. E decision aki 
ta un alivio grandi pa e dunado nan di cuido. Nan 
por aumenta nan volumen un biaha mas y mante- 
niendo e mesun calidad di servicio di semper. 
Nos hospitalnan ta bay opera optimalmente, 
dokternan di cas, dentistanan, terapistanan tur ta 
bay haya un alivio. 


Con ta sigui 
E pregunta di tur hende lo ta, con ta sigui awor cu 
e recorte di 60 miyon? 
Minister Oduber a splica cu desde januari 2023 
cu a reuni cu CAFT a mustra nan e situacion y nan 
tambe a mustra mas comprension pa e situa- 
cion den cuido medico. CAFT a aplaudi e hecho cu 
Ministerio di Salud Publico y AZV ta haciendo nan 
parti pa maneha e gastonan di cuido miho. 
Minister Oduber a indica cu e no ta facil pa 
maneha e gastonan, esaki ta debi cu Aruba tin un 
poblacion cu ta enveheciendo y un poblacion cu 
no ta esun di mas saludabel. Tur esaki ta pone 
un presion grandi riba e gastonan di AZV contin- 
uamente. No obstante e gastonan di AZV ta bou 
control asina e mandatario a duna di conoce. 

N 
os muchanan vulnerabel entre edad di 6 luna te cu 4 aña cu 
a nace cu malesanan hereditario of defectonan di nacemen- 
to, anteriormente no tawata por a wordo proteha contra COVID. 
Nos muchanan vulnerabel tawata core e risico di keda contagia 
cu COVID na scol of cualkier caminda cu nan bay cu tur e conse- 
cuencianan pa nan. Hopi di e muchanan aki debi na nan condicion 
di salud asina comprometi mayornan tawata prefera di wanta nan 
mas hopi posibel na cas pa minimalisa e risico pa keda contagia 
cu COVID. 


Pa e muchanan aki y nan mayornan ta un alivio pa sa cu entrante 
awe 2 di mei 2023 tin un vacuna di Pfizer disponibel special pa 
mucha entre e edad ya menciona y bou condicionnan specifico. 
Pa un mucha cu condicion di salud por ricibi e vacuna aki ta nece- 
sario pa dokter specialista di mucha receta esaki. Cu e receta aki 
e mayor ta trece su yiu na Seccion di Malesanan Infeccioso di 
Departamento di Salud Publico situa na Avicenna straat #1 pa e 
mucha por ricibi su vacuna, ta trata aki di un serie di 3 vacuna. 
Despues di e prome vacuna mester warda 4 siman pa haya di 2 
vacuna y despues mester warda 8 siman pa di 3 vacuna. Ta hopi 


importante pa na momento cu e mucha ta bay ricibi e vacuna di 
COVID e mucha tin mas cu 2 siman cu e no a ricibi ningun otro 
vacuna y tambe despues di ricibi e vacuna di COVID mester warda 
2 siman prome cu por ricibi cualkier otro vacuna. Pa muchanan 
entre edad di 5 cu 11 aña cu tambe ta sufri di un of otro condi- 
cion di salud cu a ricibi anteriormente vacuna caba, ta recomenda 
awo un booster shot. 


Malesanan of condicionnan di salud bou cual nos muchanan ta 
bin na remarke pa ricibi e vacuna di COVID ta e.o: 
• malesanan cardiovascular, 
• malesanan di pulmon y di e sistema respiratorio, 
• malesa di riñon, 
• malesanan di stoma, tripa, higra y mas. 


Pa mas informacion mayor por consulta cu specialista di mucha 
cerca ken e mucha ta wordo controla of ta bou tratamento. 


Pa mas informacion por subi nos website www.dvg.aw, yama nos 
na 5224200 of e-mail nos na servicio@dvg.aw 


Vacuna di COVID awor disponibel pa mucha for di 6 luna 
te cu 4 aña cu tin un malesa cu ta compromete su salud 

A 
yera mainta oficialmente Minister di Salubridad Publico, sr. Dangui 
Oduber hunto cu director di HOH, sr. Jacco Vroegop, sra. Gina Maduro 
di ABV, sr. Edwin Jacobs di UO AZV y tambe sr. Joel Raynherc, director di 
ImSan den un conferencia di prensa a anuncia cu desde 1 di mei 2023 ofi- 
cialmente e recorte di 5,5% riba e budget nacional di cuido a wordo para. 
E recorte di 5,5% riba cuido a ser introduci na Aruba como un di e rekisi- 
tonan di e fiansa cu Hulanda a duna nos isla como sosten economico a 
consecuencia di e pandemia di covid. Pues hopi hende riba nos isla mester 
a entrega parti di nan salario. Pa loke ta personal den cuido e recorte den 
salario tabata di 5,5%. Un bes mas Hunta di Directiva di HOH ta gradici 
tur miembro di personal pa e cooperacion duna den esaki pa por a brinda 
ayudo na Aruba y tambe Hospital mes. 


E realidad amargo cu hustamente durante un crisis den cuido, e recorte 
tabata den cuido medico mes cual tabata pa Hunta di Directiva e motibo 
pa desde 1 di januari 2021 paga un bes mas 100% e salarionan na HOH. 
Esaki no obstante e desviacion pa cu e landspakket y e recorte di 5,5% 
riba e budget di cuido (lumpsum) di Hospital. 
“Mi ta hopi orguyoso cu no obstante e recorte di 5,5% riba nos lumpsum 
asina mes diariamente hunto nos a sigui brinda bon cuido na nos comu- 
nidad y turistanan. Mi ta realisa cu esaki no semper tabata mesun facil y 


Minister di Salubridad, HOH y tur otro instancia den cuido medico ta contento 


Danki ne tremendo cooperacion a logra 
stop cu e recorte den cuido medico na Aruba 


sigur mirando cu e recorte riba salario pa hopi 
tabata un reto. Pues mi ta hopi contento cu 
e “weeffout” aki, despues cu nos mes inter- 
namente a resolve e problema aki pa nos 
empleadonan, awo a coregi esaki pa Hospital 
mes tambe y tur otro instancia medico. E la 
costa siguramente hopi energia di nos tur y 
a la bes un constante “lobbywerk”, Jacco 
Vroegop ta bisa yena di gratitud. 


Awo cu HOH desde 1 di mei 2023 financiera- 
mente lo ricibi 100% di e budget di cuido di 
UO AZV, “lo nos hunto cu ABV bay investiga 
con nos por compensa nos coleganan pa loke 
ta e inflacion riba nos isla, pero tambe con 
nos por bay inverti miho ainda den educacion, 
aparato nobo y tambe inverti den mehora 
esfera na diferente localidad special pa colega 
y pashent,” segun Hunta di Directiva. 
Segun Gina Maduro di ABV “e prijs di exito ta 
traha duro, tin dedicacion na e trabou cu bo 
ta eherciendo y e determinacion cu sea nos a 
gana of perde, nos a aplica e miho di nos mes 
na e trabou nos dilanti.” 


Hunta di Directiva di HOH ta desea di gradici 
Minister Oduber di curason pa e tremendo 
colaboracion pa asina bari for di mesa e recorte 
aki pa HOH y tur otro organisacion den cuido 
riba nos isla cu e meta pa mehora calidad di 
cuido y alabes e cuido mes pa comunidad di 
Aruba. Tur colega di HOH lo sigui sigur eherce 
diariamente e trabou duro pa logra yega na e 
vision di HOH cu ta “Accessible health care for 
everyone without compromising on quality.” 

B 
on carga y empaketá Diaranson 3 di Mei 2023 e des- 
pachamento di ayudo den emergencia di Defensa den 
Region Caribe Hulandes ta sali pa Islanan Ariba. E Escuad- 
ron di Marinier desde Aruba, Militarnan di Region Caribe, 
e 43 Compagnie in de West y e barco di apoyo  Zr.Ms.Peli- 
caan desde Corsou.  E Militarnan ayanan lo bay ehecuta e 
ehercicio anual di yudansa den emergencia y prome aux- 
ilio durante horcan (HUREX). Special ta cu e aña aki tambe 
Minister di Defensa di Hulanda, Cajsa Ollongren, lo haci un 
bishita na e ehercicio na Sint Maarten. 
  
For di mañan, diaranson 3 di Mei, mas o menos 500 
Militar ta prepara nan mes den Region Caribe, pa ayudo 
di promé ousilio despues cu un horcan pasa. E estrago cu 
horcan Irma a ocasiona na 2017, ta graba cerca hopi den 
nan memoria.  Ta importante pa brinda bon yudansa mas 
pronto cu ta posibel. Ta p’esey Defensa ta trein un biaha 


pa aña, anticipando e temporada di horcan, tocante kico 
nan mester y por haci e momento ey. E ehercicio ta sosode 
rondo di e islanan, Sint Maarten, Saba y Sint Eustatius. 
Riba programa tin entre otro e structuranan di e Comision 
di Crisis y mantencion di orden y siguridad publico. Pero 
tambe hacimento di zonanan afecta accesibel, evacua- 
cion di habitantenan y entrega directo di yudansa di emer- 
gencia y prome auxilio. E ehercicio ta dura te cu y incluso 
Dialuna 8 di Mei.   
  
Minister di Defensa 
E aña aki Minister di  Defensa di Hulanda Cajsa Ollongren, 
tambe ta uni su mes na e ehercicio di yudansa di emer- 
gencia durante horcan. Durante su bishita na Sint Maarten 
entre otro pa medio di demostracionnan lo e mira di ki 
forma Defensa ta colabora durante un desaster natural cu 
autoridadnan local. 


A 
ruba Hospitality & Security Foundation (AH&SF) cu sumo 
placer ta anuncia inicio di e proceso di RFP (Request for Pro- 
posal) pa implementa e ‘Tourism Security Patrol’ den areanan di 
Palm Beach y Eagle Beach durante e segundo mitar di aña 2023. 


Segun e presidente di AH&SF, Dylan Molina, “AH&SF ta brinda 
apoyo na organisacionnan encarga cu e siguridad di nos indu- 
stria turistico. E ‘Tourism Security Patrol’ lo logra esaki por medio 
di ofrece un ambiente cu mas siguridad pa e turistanan y bishi- 
tantenan alrededor di e dos area nan cu mas densidad di turista 
na Aruba”. 


Pa garantisa un implementacion cu mas fluidez y efectividad di 
e ‘Tourism Security Patrol’, AH&SF a solicita asistencia for di 
Chameleon Associates, un compania di siguridad internacional 
specialisa den capacitacion y training pa siguridad, consultorio 
y control di calidad den siguridad, pa asina asisti y reenforsa e 
proceso di RFP (Request for proposal). 
Cuminsando 3 di May 2023, AH&SF lo sa di manda y comparti 
e documento di RFP pa organisacion nan di siguridad local bon 
estableci. E proposito di e comunicado di prensa aki ta pa informa 
e comunidad tocante e inicio di e proceso, y na mes momento, 
permiti tur organisacion local di siguridad cu ta interesa pa 


participa den e RFP pa manda un e-mail expresando interes pa 
participa na David Otte su e-mail: dotte@chameleonassociates. 
com. Tur organisacion cu ta interesa, tin t’e cu 10 di Mei venidero 
pa manda nan preguntanan tocante e RFP, y e fecha final pa 
manda e proposal lo ta 17 di Mei, 2023. 


AH&SF ta buscando propuestanan for di diferente proveedornan 
cu tin e cualificacion, capacidad y experencia necesario pa 
ehecuta na un manera efectivo e strategia di siguridad di e funda- 
cion. E meta primordial ta pa establece relacion nan cu benefi- 
cionan mutuo a largo plaso cu proveedornan cu ta ofrece e miho 
propuestanan di balor na AH&SF. “Miho balor” ta inclui entre otro 
prijs, atributonan di e producto, servicio, calidad, puntualidad, 
profesionalismo, flexibilidad, cultura y filosofia empresarial. 


Segun e presidente di AH&SF, Dylan Molina, “E implementacion 
di e ‘Tourism Security Patrol’ lo garantisa un experencia mas safe 
y placentero pa e turistanan y e bishitantenan den e areanan di 
Palm Beach y Eagle Beach na Aruba. AH&SF ta compromete su 
mes na apoya siguridad den e areanan turistico y brinda un ambi- 
ente safe cu siguridad pa tur nos bishitante y localnan”. 
AH&SF a wordo estableci por medio di AHATA den colaboracion 
cu e Departamento Policial na aña 2001 pa apoya y promove e 
siguridad di e zonanan turistico. Tur proyecto di e fundacion ta 
wordo financia pa Aruba Tourism Authority (ATA), cu fondonan 
cu a wordo genera por medio di impuesto di turismo cu ta ser 
cobra na tur turista na nan alocacion of luga di estadia. 


Pa mas informacion tocante Aruba Hospitality & Security 
Foundation (AH&SF), por bishita nos pagina di Facebook na @ 
ArubaHSfoundation of website na www.ahata.com/committees 


Militarnan ta prepara nan mes pa temporada di horcan 


Aruba Hospitality & 
Security Foundation ta 
inicia proceso di RFP pa 
‘Tourism Security Patrol’ 

D 
ialuna anochi ya poco laat caba tur cos tawata trankil y 
ya tur hende tawata cla pa bay drumi y cuminsa labora 
diamars bek, despues di un long weekend.  Den careda di 
10’or di anochi e trankilidad a wordo kibra momento  cu por 
a scucha masha hopi alarma mes, tur e alarmanan tawata 
dirigi nan mes pa Sero Tijshi. Eynan a sosode un accidente 
grave y lo tin hende pega den auto. 


E unidadnan di rescate sa cu accidente serio ariba e parti 
aki ta pasa. En berdad na yegada di polisnan, ambulance y 
brandweer nan a ta topa cu auto gebolter parti panort di e 
caminda, o sea e parti cu ta bay pa rotonde Mahuma. Tawata 
trata di Kia Sportage color shinishi cu un persona aden, cu 
tawata e chauffeur.  


Bayendo direccion San Nicolas  
Na e sitio nos a compronde cu e Kia Sportage aki tawata 
ariba e banda cu ta bay pa San Nicolas, na momento cu pa 
un of otro motibo a kita bay na su man robes. Cu velocidad 
halto e ta pasa over di e berm y sigui bay bolter ariba e otro 
banda kedando ariba su dak. 


Na e sitio nos a compronde cu e chauffeur cu ta un dama 
tawata tin su seatbelt bisti, y esaki lo a wante den e auto pa 
e sali. Bomberonan mester a maniobra un poco, y despues di 


un rato a logra saca e dama y pass over pa e Paramediconan.  


Por a mira cu e dama chauffeur tawata ok o sea e tawata 
stabiel. Nan a pone den e ambulance unda cu despues di 
prepar’e nan a sali direccion Hospital cu ne. 


Personal di Green Corridor a presenta pa kita e baran- 
canan cu a spart ariba ambos banda di caminda. Polis di 
trafico a haci su parti investigativo y despues cu takelwagen 
a presenta y lanta e auto e caminda a wordo habri bek. E 
caminda a wordo cera ambos banda pues niun trafico por a 
pasa eynan. 


E conocedo di polis L. Van Rijn lo a wordo malamente maltrata 
D 
iamars algo despues di 12’or y mey di merdia, un perso- 
na lo a bin  topa cu un homber basta maltrata banda di e 
sportcomplex na Yara. E homber maltrata a wordo reconoci 
como e conocedo di polis L. Van Rijn. 


Mesora e persona a bati alarma, pero na yegada di polis y 
ambulance nan no a bin topa  cu Van Rijn mas. Polis a core 
busca den full e area pero no a topa cu Van Rijn. E informa- 
cion cu polis a haya na e sitio tabata cu e mama di Van Rijn 
lo a busca Van Rijn y lo a hib’e su cas. Door cu L. Van Rijn 
tabata herida, e polisnan y ambulance a bay na e cas, pa 
mira si e mester atencion medico. Nan a keda pita pero niun 
hende no a sali bin pafo. E ora no a keda e polisnan y ambu- 
lance nada otro cu sigui nan caminda. 


L. Van Rijn ta un persona conoci pa polis cu ta core luz paga 
riba caminda poniendo su bida y di otro na peliger. Dialuna 
den oranan di atardi e la para banda di Isla di Oro den su 


trahe di Adam canto di caminda ta mira auto. Van Rijn ta un 
persona leu a leu ta sali y duna polis basta dolor di cabes. 
No ta conoci si e mama lo por a hibe Spoed Eisende Hulp pa 
e haya tratamento medico. 


Dama a keda pega den auto 


Kia Sportage a bolter ariba Sero Tijshi 

T 
in hopi discusion si ta miho pa ancra supervision financiero 
den un rijkswet of den un landsverordening. E gran pregunta 
ta dicon pa Hulanda ta asina importante pa ancra supervision fi- 
nanciero den un “consensus-rijkswet”? 


Un landsverordening ta un ley cu nos mesun gobierno y parla- 
mento ta traha. Un landsverordening ta un instrumento pa crea 
e derechonan y e obligacionnan. E ta crea e poder pa gobierno 
hunto cu parlamento regla kico nos entidadnan nacional y nos 
ciudadanonan mag di haci y kico nan no mag di haci. Nos tin por 
ehempel un Landsverordening algemene ziektekostenverzekering 
(of Landsverordening AZV). E landsverordening aki ta regla entre 
otro cu nos tin un fondo pa e gastonan di cuido. 


E ta duna cierto poder na e minister encarga cu salubridad 
publico y e ta regla ken por ta un asegurado di AZV. Ta impor- 
tante pa nota cu gobierno y parlamento solamente por traha un 
landsverordening pa e asuntonan cu ta pertenece na autonomia 
di Aruba. Crea un landsverordening solamente ta posibel pa 
un asunto interno di Aruba. Gobernador ta hiba un supervision 
continuo pa controla si e leynan cu e ministernan y parlamento 
kier pasa ta keda den e marco di nos autonomia. Na momento cu 
gobernador constata cu un proyecto di ley ta sali for di e marco 
di nos autonomia, gobernador lo nenga di firma e proyecto di ley 
ey. Asina gobernador por evita cu un proyecto di ley cu ta viola e 
limitenan di nos autonomia ta bira un landsverordening. 


Ta importante pa garantisa cu Aruba ta keda den e marco di su 
mesun autonomia pa Aruba no cuminsa regla e asuntonan cu ta 
Reino so mag di regla. Ta trata aki di asuntonan di Reino, manera 
defensa di e teritorio di Reino, relacionnan internacional y e 
nacionalidad Hulandes. Gobierno di Reino hunto cu Parlamento 
Hulandes so mag di traha e leynan cu ta trata e materianan aki. 
E leynan aki ta yama rijkswet. Un rijkswet ta crea e derechonan 
y e obligacionnan pa entre otro e entidadnan di Hulanda, Aruba, 
Curaçao, Sint Maarten, pero tambe pa ciudadano den henter e 
Reino. 


Un rijkswet ta mas halto cu un landsverordening. Esey ta keda 
expresa den e echo cu gobernador tin e poder pa nenga di firma 
pa cualkier landsverordening cu ta contra un rijkswet. Asina 
gobernador por stroba un landsverordening cu ta bay contra un 
rijkswet di bin na vigor. Si gobernador no para un landsveror- 
dening cu ta viola un rijkswet, gobierno di Reino ainda tin e posi- 
bilidad pa suspende of destrui e landsverordening ey. 


Ademas di esey gobierno di Reino por bin cu aanwijzing den forma 
di un KB (Koninklijk Besluit) pa gobierno di Aruba cumpli. Si esey 
no yuda, gobierno di Reino por bin cu un Algemene Maatregel 
van Rijksbestuur pa Reino mes regla loke mester regla pa Aruba. 
Un ehempel di con leu un medida asina por bay ta e intervencion 
di Hulanda den Sint Eustatius, na unda Sint Eustatius a perde 
temporalmente henter su democracia pa motibo di incumpli- 


mento di e leynan. 


Banda di e landsverordening y e rijkswet tin un otro instrumento 
huridico pa crea e derechonan y e obligacionnan pa Hulanda, 
Aruba, Curaçao y Sint Maarten. Esey ta e onderlinge regeling. E 
onderlinge regeling ta ancra den articulo 38 inciso 1 di Statuut 
pa Reino. E instrumento aki ta pa Hulanda, Aruba, Curaçao y Sint 
Maarten por cera e compromisonan legal cu otro. Ehempel di 
onderlinge regelingen ta e sin fin di protocol cu Aruba, Curaçao 
y Sint Maarten a cera cu Hulanda, manera e protocol di 13 di 
november 2020 cu Minister-President Evelyn Wever-Croes a 
firma pa duna un base legal na e Landspakket pa Aruba. Como cu 
un onderlinge regeling ta un acuerdo entre por ehempel Hulanda 
y Aruba e partidonan cu ta firma e onderlinge regeling tin e oblig- 
acion legal pa cumpli cu e palabracionnan. 


A pesar cu e onderlinge regeling ta regla den Statuut, un partido 
por tin poco of ningun confiansa cu e otro partido tin e intencion 
pa cumpli. Statuut ta brinda un solucion pa e problema di confi- 
ansa aki den articulo 38 inciso 2. Ey Statuut ta crea e posibilidad 
pa ancra un onderlinge regeling den un rijkswet. 


Esaki ta un rijkswet peculiar, pasobra e no ta regla un asunto di 
Reino, manera normalmente ta e caso cu un rijkswet. Den e caso 
aki e base legal di e rijkswet en cuestion ta un onderlinge regeling 
mes. Como cu un onderlinge regeling ta un acuerdo mutuo, ta 
yama e tipo di rijkswet aki consensus-rijkswet. 


Awo nos por contesta e pregunta pakico Hulanda kier ancra 
supervision financiero pa Aruba den un consensus-rijkswet. 
Hulanda no ta confia gobierno ni parlamento di Aruba. Esey tin di 
haber cu den bista di Hulanda e gabinetenan di AVP y MEP a crea 
riesgo serio pa finansa publico. 
Nos parlamento no a demostra di por ta critico suficiente pa para 
mal maneho di parti di e gabinetenan aki. Awo cu Hulanda mes a 
fia hopi placa na Aruba, Hulanda tin un interes mas grandi ainda 
pa tin e garantianan cu Reino por interveni si Aruba keda sin 
cumpli. Den e cuestion aki Hulanda simplemente kier siguridad 
cu Aruba lo hisa e calidad di su maneho financiero. 


mr. dr. Ryçond Santos do Nascimento: 


Pakico Hulanda kier un consensusrijkswet pa supervision financiero? 

R 
iba dia di Rey, April 27 mientras hopi ta scoge 
pa descansa, deportistanan manera entre 
otro di mountain bike (MTB) na Aruba ta cla pre- 
para pa haci nan actividad preferi trempan den 
dia den naturalesa local. 


Contando cu patrocinio di entre otro Caribbean 
Mercantile Bank N.V. (CMB) e grupo di ciclista 
yama Gears & Beers a organisa e segundo 
King’s day MTB Madness. Pa tur esnan cu ta 
haci deporte MTB, e evento aki ta hayando su 
nomber como uno cu tin su retonan. Saliendo for 
di ubicacion den Rooi Lamunchi, sigui pa seronan 
di Savaneta, Jamanota, Masiduri, Rooi taki, Pos 
chikito, y bolbe bek pa Rooi Lamunchi, contanto 
cu un ruta di poco mas di 20km di distancia y 
500+ meter di altitud gana. Mas o menos 125 
ciclista e enfrenta e reto aki, y a keda satisfecho 
di por a caba e careda. 


CMB kier gradici tur gruponan di MTB cu a 
registra pa participa, como tambe e individ- 
ualnan. Tambe tur fanaticonan cu ta apoya e 
coredonan den gran forma na varios ubicacion 
riba e ruta; algo sigur hopi special pa observa y 
biba. Pabien tambe na e organisacion cu a haci e 
tremendo trabou ariba un dia liber pa asina sigui 
aporta na deporte na Aruba. 


CMB patrocinado deporte 


Exitoso King’s day Mountain Bike Madness 2023 

R 
iba 30 di April, Fundacion Autismo Aruba 
(F.A.A.) cu ayudo di studiantenan di Univers- 
idad di Aruba a organisa e “Relay for Inclusion”, 
evento cu obhetivo pa fomenta inclusion pa per- 
sonanan cu autismo, rango autistico, of otro 
condicionnan cu ta limita. 


Caribbean Mercantile Bank N.V. (CMB) ta orguyoso 
di por a tabata parti di e evento aki, diseña den 
forma di weganan popular cu a tuma luga riba 
tereno di Bushiri Beach, caminda varios ekipo di 
6 persona a bataya contra otro y ganando punto. 
Cuminsando den oranan di trempan mainta, e 
evento a progresa den un cu hopi mirones, pres- 
encia di prensa y trafico curioso cu ta pasa wak. 
Na final di evento a saca e gran ganadonan cual 
a keda sumamente contento. 


Pabien na e ekipo organisatorio como tambe 
na F.A.A. CMB ta orguyoso di por ta presente y 
sostene un causa husto den bienestar y dignidad 
pa tur persona den nos comunidad. 


Aportando na e lucha pa por tin mas inclusion 


CMB a patrocina “Relay for Inclusion” 
organisa pa Fundacion Autismo Aruba 

D 
en fin di siman Comision Bolas Criollas 
Curaçao a tene un tremendo torneo in- 
ternacional di bolas criollas riba veld di Su- 
vek cu participacion di 11 ekipo for di Bonei- 
ro, 18 ekipo for di Aruba y 38 ekipo di Cor- 
sou. 
Aruba a bataya fuerte y a logra clasificacion 
den categoria di damas y caballeros. Cate- 
goria damas a clasifica Jo Bolas, JB Stars, 
Rolling Ball, Tira Malo Pega Bon, Headache 
y Papaya Ranch. Categoria caballeros a cla- 
sifica Querendones, We are Back, Headache, 
Tira Malo Pega Bon, Biba Dushi y JB Stars. 
Diadomingo ultimo Aruba a sobresali den 
premiacion di Torneo Internacional di Bolas 
Criollas na Corsou. 
Categoria damas: 
4o luga: Tira Malo Pega Bon (AUA) 
3er luga: Headache (AUA) 
Sub Campeon: Rasta Girlz (BON) 
Campeon: Papaya Ranch (AUA) 
Miho Arime: Roslin Papaya Ranch (AUA) 
Miho Boche: Rasta Girlz (BON) 
Ekipo disciplina: Fire Chicks (BON) 
Categoria Caballeros: 
4o luga: Sta Barbara (CUR) 
3er luga: Tom & Jerry (CUR) 
Sub Campeon: Tira Malo Pega Bon (AUA) 
Campeon: Fugada (CUR) 
Miho Arime: Gibi T.M.P.B. (AUA) 
Miho Boche: Rendell Fugada (CUR) 
Ekipo disciplina: Querendones (AUA) 


Papaya Ranch como representante di Aruba 
den Comite di Bolas Criollas del Caribe ta 
gradici Comision Bolas Criollas Curaçao pa e 
invitacion. Tambe ta gradici tur 18 ekiponan 
cu a representa Aruba dignamente y a sa di 
sobresali den premiacion. Den nomber di tur 
ekiponan kier gradici Bureau di Ministerio di 
Enseñansa y Deporte, sr. Endy Croes, pa e 
contribucion ricibi pa cada ekipo. 


Pabien Aruba pa engrandece deporte di 
Bolas Criollas y laga disciplina prevalece. 


Aruba bon representa na Corsou 

D 
ia 25 di april 2023, Departamento di Mucha y Hoben (DMH) 
conhuntamente cu Stan van Haaren di UNICEF Hulanda a 
haci un presentacion na Comision Fiho di Enseñansa di Parla- 
mento. Den e presentacion di DMH nos a keda informa di tur e 
trabounan haci y tambe a trata vision di e departamento. Den li- 
ñanan grandi a toca diferente tema entre otro Landsverordening 
Kinderopvang, Intervencion Trempan den Centro di Cuido di Mu- 
cha y Codigo di Proteccion. 


Pa duna ehecucion efectivo y eficiente di e Tratado Internacional di 
Derecho di Mucha como tambe e Landsverordening Kinderopvang, 
Gobierno a dicidi pa bin cu Departamento di Mucha y Hoben 
(DMH). Na 2001 Aruba a ratifica e Tratado di Derecho di Mucha y 
esey kiermen cu e ta asumi cierto responsabilidad pa na un forma 
mas completo posibel pa salvaguardia y proteha e derechonan 
di mucha mediante di e diferente articulonan cu ta describi den 
e Tratado. E Tratado di Derecho di Mucha ta implementa directa- 
mente e definicion di e Declaracion Universal di Derecho Humano 
di Mucha: ta agrega cu e mucha tin un necesidad di proteccion, 
cuido special, inclusivo proteccion huridico, tanto prome como 
despues di nacemento. 


E vision di DMH ta pa tur mucha- y hobennan, naci y cria na Aruba, 
crece den un ambiente trankilo y pacifico, yena di amor y sigur- 
idad, unda nan derechonan, siguridad, proteccion y igualdad di 
oportunidad di desaroyo como mucha y hoben ta garantisa. 


Den e presentacion nan a enfatisa tur e trabounan cu nan a bin ta 
realisando, cual por cierto ta masha hopi mes. A keda subraya e 
echo cu un di e prome trabounan cu nan a inicia cu ne ta, articulo 
19 di e Tratado: derecho di proteccion contra abuso/maltrato, 
caminda nan a bin cu Codigo di Proteccion. Mediante Codigo di 
Proteccion profesionalnan den 4 sector, esta Enseñansa, Social, 
Husticia y Salud ta traha na un forma uniforme, structura y delinea 
con ta anda cu sospecho di abuso di mucha. Tambe ta dunando 
forma y contenido na articulo 18 di e Tratado: bon educacion y 
cu Gobierno mester percura pa tin centronan di cuido preescolar 
y extraescolar bon regla, unda ta garantisa siguridad y biene- 
star general di e muchanan aki. Alabes ta trahando riba articulo 
23 di e Tratado cu ta trata di mucha cu disabilidad. Aki ta trah- 
ando pa desaroya henter un sistema di intervencion trempan pa 
e muchanan di 0-4 aña cu ta bishitando un centro di cuido di 
mucha. 


Actualmente Aruba ta conta cu 41 Supervisor di Codigo (SdC) y 
10 Trainers di Codigo, di cua algun tin ambos rol. Tin un total di 
28 instancia; gubernamental, fundacion y priva, cu ta sea trah- 


ando caba of ta den fase di implementacion di Codigo dentro di 
nan maneho diario. E aña aki e focus principal ta pa sigui duna 
sosten tecnico na e instancianan cu no tin nan protocol di Codigo 
di Proteccion ainda, mirando cu tin algun instancia cu ta for di 
2020 a inicia den e trayecto, pero pa un of otro motibo for di 
alcance di e lidernan di proyecto, no a finalisa esaki. Mas cu claro 
ta importante tambe pa sigui haya e recapacitacionnan nece- 
sario, mirando e retonan cu varios di e SdC ta encontra den veld. 


E presentacion tabata uno masha amplio mes caminda a trata 
hopi trabou cu a tuma y ta tumando lugar manera: 
- Trayecto di Ley di Kinderopvang: estudio pa cabesante, programa 
preescolar, workshops, manual di guia, nulmeting, partnerships, 
registro nacional etc.; 
- Kind-Leidster ratio: un aspecto cu te dia di awe ta keda un reto 
pa nos pais; 
- Registro nacional: Aruba tin actualmente 109 centro di cuido di 
mucha cual 88 oficialmente registra; 
- Intervencion trempan: grupo piloto, plataforma pita, digitali- 
sacion, conscientisacion etc. y; 
- Toolkit y revista di Codigo di Proteccion; 


Un aspecto cu sigur como Parlamento nos por traha riba dje ta 
pa urgi Gobierno di Aruba pa haci todo lo posibel pa e Ley di 
Kinderopvang por drenta na vigor e aña aki si. Si ta desea mas 
informacion por subi riba nan website www.DMH.aw of nan pagina 
di Facebook Departamento di Mucha y Hoben. 


Por ultimo mi mester enfatisa e echo cu comision completo 
a keda sorprendi di tur e trabounan realisa pa un grupo asina 
chikito y como Presidente di e comision sigur mi a duna compli- 
ment pa tur nan trabou haci. Mirando tur e informacion ricibi a 
palabra cu e departamento cu lo invita nan un biaha mas pa sinta 
hunto pa por bay mas detaya den cada trabou menciona. Sigur 
un tremendo trabou! 


Parlamentario drs. Shailiny Tromp-Lee (MEP): 


Presentacion di DMH na Comision di Enseñansa di 
Parlamento ta demostra trabounan grandi realisa 

D 
iasabra ultimo Lotto 5 no a conoce ningun ganado cu ta 
pone e jackpot sigui crece y pa awe diaranson e suma 
bira 1 miyon 800 mil florin! 


Lotto 5 ta costa solamente 4 florin pa ticket y bo por 


combina bo 5 numbernan for di 01 te cu 35, si bo no sa cua 
numbernan pa kies, bo ta puntra bo rebendedo pa un loco y 
asina bo ta den wega pa bira e siguiente miyonario y gana e 
jackpot di 1 miyon florin cu Lotto 5. 


Corda busca bo Lotto 5 trempan, pa asina bo no keda afo 
di e sorteo miyonario di awe nochi cu Lotto. Tambe Lotto 
ta ofrece bo e opcion pa por cumpra bo weganan di Lotto 
Online, kiermen si bo no tin chens pa sali cumpra bo weganan 
preferi di Lotto, bo por cumpre for di bo smart phone, tablet 
of bo computer! 


Si ainda bo no tin un cuenta di Lotto Online, bishita www.lottoa- 


ruba.com, traha bo cuenta di hungado y asina cu bo wordo 
aproba, bo por cuminsa hunga Lotto online tambe! 


Sorteo di Lotto 5 ta hunga awe diaranson pa 7.45PM y por 
cumpra bo ticket na bo rebendedo faborito te cu 7.30PM. 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


M 
inister Geoffrey Wever, for 
di su responsabilidad pa 
e carteranan Comunicacion y 
Desaroyo sostenibel, ta felicita 
awe tur miembronan di prensa 
riba Dia Mundial di Libertad di 
Prensa. Libertad di expresion 
ta un derecho humano fun- 
damental. E aña aki ta marca 
30 aña cu Asamblea General 
di Nacionnan Uni a proclama 
“World Press Freedom Day”. E 
dia aki ta pa recorda gobiernonan rond mundo di e nece- 
sidad pa respeta nan compromiso cu libertad di prensa y e 
deber di gobiernonan rond mundo pa proteha esnan cu ta 


traha den prensa. 


E tema di e aña aki ta “Shaping a Future of Rights: Freedom 
of expresion as a driver for all other human rights”. E tema 
aki ta enfatisa e rol importante di libertad di prensa, diver- 
sidad y independencia di media y libertad di expresion. 
Ciudadanonan tin derecho riba informacion cu ta afecta 
nan bida. E metanan di desaroyo sostenibel tin derechonan 
humano como base. Prensa ta un fuente esencial di infor- 
macion. Den transcurso di aña, na diferente momento, ta 
para keto na e rol esencial di prensa. Dia 1 september ta 
celebra “ Dia di Prensa Aruba”. 


Minister Geoffrey Wever: “Como Minister di Economia, 
Comunicacion y Desaroyo Sostenibel, mi ta felicita tur miem- 
bronan di prensa riba Dia Mundial di Libertad di Prensa. 
Miembronan di prensa tin un tarea sumamente impor- 
tante den nos sistema estatal. Mi kier a jama danki na tur 
miembronan di prensa pa nan esfuersonan pa informa nos 
pueblo!” 


Minsiter Geoffrey Wever: 


Pabien prensa riba dia 
mundial di libertad di prensa! 


Lotto 5 ta buscando su 
siguiente miyonario! 


Awe nochi ta bo chens pa gana 1 miyon y 800 mil florin 

E 
tan afamado Mercado Santa Rosa ta bek y awor 
mas grandi cu un dia publico pa henter Aru- 
ba. Esaki ta den ful preparacion pa tuma luga dia- 
domingo 7 di Mei aki mes na nos Departamento di 
Agricultura,Cria y Pesca Santa Rosa. 


Mercado Santa Rosa y Dia Publico ta conta cu 
varios productor local cu ta bin participa pa ofrece 
nan producto fresco na henter pueblo di Aruba. E 
parti mas miho ta cu ta prijsnan ta alcansabel pa bo 
cartera. Lo bay spera un cantidad di riba trinta tent 
cu por ofrece diferente producto. Lo bay tin fruta y 
berdura fresco productonan natural. Tanto pa cabey 
y cutis. Productonan di aloe cu no por falta. Cosnan 
dushi pasaboca semper obtenibel den nos mercado 
Santa Rosa. 


Durante nos mercado tambe lo bay tin diferente 
charla cu lo wordo presenta riba Agricultura, Cria y 
Pesca. Charlanan aki lo ta mas den parti mainta pa 
merdia pa asina duna abo e idea con pa por tin un 
miho maneho riba e tres tipo di areanan aki di Sector 
Primario. E platonan crioyo nunca no por falta den 
nos Mercado Santa Rosa. Manera entre otro Cabrito 
Stoba, Concomber Stoba, Sopi Carni, Sanger Yena, 
Pisca Hasa y asina por sigui menciona. Nos mercado 
semper bon surti pa e tipo di cumindanan aki cu bo 
por bin haci nos un bishita y disfruta di cada plato. 
Carni fresco un biaha mas ta aki den nos mercado 
so bo por haye caminda cu nos productornan di 
carni tambe lo tey presente cu na carninan fresco 
pa ofrece na e pueblo di Aruba. Nos ta papiando di 
Carni Porco, Carni Cabrito cu lo ta obtenibel den 
nos mercado. 


Ta un tradicion tambe cu durante di nos Dia Publico 
y Mercado Santa Rosa caminda nos ta celebra Dia 
di Tera den luna di april nos ta combina esaki cu 
duna reconocimento na baluartenan cu semper 
a contribui cu Sector Primario grandemente cu 
trayectorionan largo. Tambe nos ta duna reconoci- 
mento na esnan cu ta “Amigonan di Santa Rosa” 
cu ta aporte cu nos departamento/y of esnan cu ta 
mas hoben y dinamico den e sector aki. 


Aruba completo ta keda cordialmente invita pa diad- 
omingo awo 7 di mei aki na Santa Rosa caminda nos 
Dia Publico combina cu Mercado Santa Rosa cumin- 
sando for di 9’or di mainta te cu 2’or di atardi aki 
mes na Santa Rosa 


Dia Publico y Mercado Santa Rosa ta dia 7 di mei 

T 
ur luna Horacio Oduber Hospital (HOH) ta 
elogia un colega cu di un forma of otro ta 
destaca y na april 2023 a toca turno pa prome 
biaha na un specialista ‘vrijgevestigd’, esta 
cardiologo Quirine Kolff. el a kere cu tabatin 
reunion di cuido intensivo pero pa su sorpre- 
sa el a topa su yiu na entrada. Pues, algo cu e 
no a spera y el a keda sorpresa cu e reconoci- 
mento bunita aki. Miembro di Hunta di Direc- 
tiva Jacco Vroegop, team di cardiologonan, 
specialista colega y coleganan cu ta apreci’e 
y su famia tabata t’ey pe bunita ocasion aki. 


Quirine semper ta cla pa yuda y dispuesto pa 
siña y comparti su conocemento cu personal 
di cuido. No ta importa na ki manera e por 
yuda tanten e ta na beneficio di e pashent. 
Hasta durante oranan di anochi personal di 
cuido por acerca Quirine, tambe pa mira un 
ECG of pa monitor aunke e mes ta hopi druk 
e ta haci’e’ pa yuda. Un persona dedica cu ta 
flexibel y ta dispuesto pa regla un ke otro na 
cas pa asina toch e por percura pe cuido di su 
pashent. 
Quirine ta un persona alegre y positivo semper 
cu un sonrisa grandi. E ta amabel cu su pash- 
entnan y tambe personal di cuido. Semper e 
ta tuma e debido tempo pa informa y duna 
splicacion. Un persona facil pa acerca y hopi 
colega ta gusta bay cerca dje pa su opinion of 
yudansa. 
Como specialista e ta un persona trankilo y 
ta scucha sin husga su pashentnan y famia. 
E ta purba di bin cu un solucion optimal pe 
pashent hunto cu su team y tambe ta invo- 
lucra e famia. 


Coleganan ta haya cu e por ‘handle” stress 
hopi bon. E ta keda trankilo como special- 
ista, tin un bon bista di e situacion y e ta keda 
semper profesional. 


Un tremendo reconocimento di HOH como 
prome specialista ‘vrijgevestigd’ cu ta haya e 
nominacion aki y cu tambe ta forma parti di 
ONE TEAM ! Hospital ta orguyoso y ta gradici 
Quirine pa su dedicacion y pasion pa su trabou 
cu ta contribui na eleva e calidad di nos cuido 
medico na Aruba. 


Un specialista proactivo y cu curason pa su pashentnan 


Quirine Kolff ta empleado di luna di april 2023 na HOH 

B 
iblioteca 
Nacional 
Aruba ta presenta 
un exposicion di artis- 
ta Danilo Geerman. Es- 
aki ta habri diabierna 
dia 5 di mei pa 18:30 
PM. Un y tur ta keda 
cordialmente invita pa 
bishita e exposicion tit- 
ula ‘Daylight Dreams- 
capes’ aki cu lo ta habri te cu dia 26 di Mei du- 
rante orario regular di biblioteca na Playa. Ap- 
ertura ta diabierna dia 5 di mei pa 18:30 PM. 


E conocedo artista Danilo Geerman ta presenta 
su tan espera exposicion solo na Mei. 
Pa cu e exposicion cu lo bay tuma luga awor, 
Danilo ta trece padilanti un serie di obra cu e 
la traha e ultimo añanan. Mayoria di obra ta 
Oleo riba canvas, (cual ta su specialidad) pero 
tambe manera cu ta conoci di dje e lo bin cu 
otro media (material) tambe, mirando cu e ta 
traha den diferente disciplina. 


Ta cinco aña pasa cu Danilo tawata tin su ultimo 
exposicion solo, esey tawata den colabora- 
cion cu Ateliers ’89, den e sala na unda tawata 
Unle Luis Store na San Nicolas. E tempo ey e 
exposicion a haya un bon acogida di publico 
en general. Durante e tempo cu a pasa Danilo 
no a para keto pero a sigui traha riba su arte y 
riba su network y otro aspecto di su practica. 
Danilo a participa na exposicionnan den grupo 
si. 


Danilo a negocia cu 2 galeria na New York, pa 
haya representacion den nan, pero durante 
pandemia tur 2 cera nan porta. Esey ta haci cu 
e mester a cuminsa full di nobo. 
Na februari e aña aki e tawata na Mexico 
City, unda tin e Art Fair mas grandi di Latino 
America. Aki Danilo a haya contacto cu otro 
galeria. Tambe e la bishita varios galeria den 
e periodo cu e tawata eynan, descubriendo 
cu Mexico City ta e capital di arte den Latino 
America. Tambe el a realisa un proyecto den 
Taller Grafica Nahual den centro di ciudad. 
Danilo ta presenta su obranan via su Blog. 


Daylight Dreamscapes: 


Exposicion solo di artista visual Danilo Geerman 

D 
i 10 pa 22 di Juli 2023 Rebecca Roos Productions lo or- 
ganisa un workshop intensivo di filmamento documen- 
tal/documentary filmmaking. Den e dos siman di e work- 
shop, cu ta tuma luga na Museo Arqueologico Nacional Aru- 
ba (MANA), participantenan lo siña tur aspecto di “visual 
story-telling” (conta storia cu imagen), estilonan di doc- 
umentario, camara, audio y edita. Na final di e workshop, 
door di pone loke ta siña den practica mes ora, e partici- 
pante lo a siña masha hopi mes di produccion audiovisual, y 
lo a traha riba un documentario cortico. 
E produccionnan final lo wordo presenta na publico riba 22 
di juli. 


No mester tin bo propio camara pa participa den e workshop, 
varios ekipo lo ta disponibel pa e participantenan; pero si bo 
tin bo propio ekipo semper por trec’e y siña us’e mas efici- 
ente. E workshop ta hopi interactivo y ta promove colabora- 
cion, mescos cu ta pasa durante produccionnan audiovisual 
profesional. 


Si bo tin 17 aña of mas por registra pa e workshop. E work- 
shop lo ta interesante y educativo pa e nobato cu kier siña 


mas di produccion audiovisual of pa e studiante cu ta ripara 
cu mas y mas mester uza material audiovisual den presen- 
tacionnan y tambe pa profesionalnan cu ta atende cu filma- 
mento manera PR & Marketing, wedding videographers y 
periodista. 


Prijs introductorio pa e workshop lo ta AWG 500.00 y esaki 
ta inclui un lunch. Cuponan ta limita, asina ta registra mas 
pronto posibel pero sigur prome cu 5 di juni, 2023 5PM. Pa 
registra click aki. Pa 10 di juni lo informa e participantenan 
y nan lo ricibi un programa detaya di e tayer. 
E tayer intensivo aki tocante produccion di documentario 
lo ta e prome den un serie di tayernan cu Rebecca Roos 
Productions lo organisa y ta un bon base pa e siguientenan, 
(tambe esunnan cu ta trata ficcion) como cu su enfoke ta 
riba visual story-telling y colaboracion, dos elemento sin 
cua no por produci niun produccion audiovisual. 


Rebecca Roos ta un cineasta Arubano mas tanto conoci pa 
su documentarionan pero cu un experencia den un variedad 
grandi di produccionnan audiovisual for di cinema inter- 
nacional te television en vivo. Roos tambe ta guia varios 
workshop tocante e “moving image” y produccionnan audio- 
visual, ambos na Aruba y internacional. Mas notabel ta su 
colaboracion cu e famoso Escuela Internacional de Cine y 
Television, EICTV, na Cuba. 
Link pa registra: https://forms.gle/4RMtKM5GeHJLy63i7 


T 
ur prome Diasabra di luna tin Santo 
Sacrificio di misa. Diasabra venide- 
ro ta 6 di mei 2023 pa 7or di mainta tin 
misa na kapelnan menciona. Prome cu 
misa ta resa e Santo Rosario, ta cumin- 
sa 6:15 di mainta. Den luna di mei nos 
ta recorda cu Mama Maria aparece pa 
prome biaha na e 3 muchanan chikito 
di Portugal, nan tawata wardadonan di 
carne, Jacintha di shete aña, Francisco 
di nuebe aña y Lucia di dies aña. 
E tres videntenan di Fatima a ser prepara 
pa e visionnan aki un poco prome cu 
Maria aparece na nan. Ta cuater bes e 
angel aparece na e muchanan prome 
cu e aparicion di Maria. 


E a bisa e muchanan: “No, spanta mi 
ta e Angel di Paz”. 


E oracion aki e angel a siña e muchanan, 
“Mi Dios, mi Dios, mi ta kere den Bo, y 
adora Bo. Mi ta confia den Bo y stima 
Bo. Mi ta pidi pordon pa tur esnan cu 
no ta kere den Bo, ni adora Bo. Cu no 
ta confia den Bo, ni stima Bo.” Res’e 
tres biaha. 


Un oracion simpel pa siña nos 
muchanan resa. Resa a oracion tur dia 
prome cu e fiesta grandi di e Aparicion 
mes. Ban prepara nos mes pa 13 di 
mei. 


Pa esnan mas grandi ta sigui resa: 
“Santisima Trinidad, Tata, Yiu y Spirito 
Santo. Mi ta adora Bo profundamente y 
mi ta ofrece Bo e preciosisimo Curpa , 
Sanger y Alma y Divinidad di nos Señor 


Hesucristo , presente den tur tabernakel 
di mundo, como reparacion di honor pa 
tur ultrahe, sacrilegio y indiferencia, cu 
cual hendenan ta ofend’E. Y pa meri- 
tonan infinito di Su Sagrado Curason y 
Curason di Inmaculado di Maria, mi ta 
pidi conversion di pober pecadornan. 


Subimento di Hesus na shelo. Diahuebs 
18 mei’23. Un fiesta warda pa Iglesia 
Catolico. Ban lanta e spirito di bay un 
Santo Sacrificio di misa, resa na cas so 
no ta bastante, si nos ricibi e Curpa y 
Sanger den figura di Pan y Biña ta forti- 
fica bo mente y bo bida spiritual. Bo no 
ta bay misa pa niun hende pero pa bo 
mes santidad. Y resa y canta hunto den 
nomber di Señor. 


Workshop intensivo di 
traha documentario 


Misa na Alto Vista y Misa na San 
Nicolas na Cas Curason di Maria 

C 
ualkier momento ta bon momento pa 
reconoce un persona pa su meritonan y 
contribucion na comunidad, e honor aki a toca 
Sra. Mathilda Wijnaar na su edad di 88 aña. 


‘Hartelijk dank’, ‘gracias’, ‘grantangi’, ‘terima 
kasih banjak’, ‘obrigado’, masha danki; cual- 
kier idioma cu nos uza pa expresa gratitud 
ta falta peso pa ilustra e sentimento cu ta 
compañ’e. 


P’esey na nomber di nos tanta, Sra. Mathilda 
Wijnaar, nos kier bisa cu ta cu sentimento 
profundo di amor, respet y aprecio nos ta 
gradici pa e condecoracion aki. 


E reconocimento publico aki di nos tanta, tanto 
pa su dedicacion na educacion en general y 
su interes den formacion di cada studiante na 
Aruba sin distincion, como su interes y aten- 
cion pa nan bienestar general, lo keda ancra 
den memoria di esnan cu el a tochi nan bida. 
Storia di su bida lo ta inspiracion pa cada ken 
cu les’e. 


Contrario na loke nos a pensa y spera pa 
motibo di su retonan di salud, Tanta Mathilda 
lo no tabata Tanta Mathilda si e no a haci su 
maximo esfuerso pa personalmente ricibi su 
condecoracion for di man di su Excelencia 
Gobernador Alfonso Boekhoudt, nos ta duna 
tur gloria y honor na Dios p’esaki. 


Nos ta expresa nos sincero gratitud na prome 
luga na Dios pa a duna nos tanta e talento 
y capacidad pa eherce su debernan como 
educador tanto den klas, como pafo di esaki. 


Nos ta expresa nos sincero gratitud na Su 
Excelencia Rey Willem Alexander pa acepta e 
proposicion pa e Condecoracion Real aki. 


Nos ta gradici e comision organisado pa a 
entrega e proposicion keriendo den e trabou 
cu nos tanta a haci durante su añanan trah- 
ando y tambe despues di a retira. 


Por ultimo, pero no menos importante nos ta 
gradici tur persona cu na un manera of otro a 
yuda haci e condecoracion aki posibel. 


Condecoracion Real pa Sra. Mathida Wijnaar 

E 
ntre 9 pa 18 di mei proximo lo tuma 
luga un evento cu cual ta spera di 
activa tur amante, conocedo y inte- 
resado di poesia riba nos isla. E Aru- 
ba International Poetry Encounter ta 
un proyecto cu Maria Silva-Hart di Ba- 
sha Foundation hunto cu e poeta Aru- 
argentino Arturo Desimone ta organi- 
sando pa prome biaha. E ta consisti 
di oportunidad pa conoce poeta for di 
diferente pais Latino Americano, Eu- 
ropeo y di Caribe, mescos cu tayer di 
skirbimento, recital y otro actividad. 


Den total ta yegando Aruba poeta 
di dies diferente pais, incluyendo 
Brasil, Escocia, Mexico, Puerto Rico y 
Venezuela. E prome evento ta programa 
pa dia 9 di mei pa 7:30 di anochi na e 
patio di Museo Arqueologico na Rancho, 
sigui pa un di dos e dia siguiente, esta 
10 di mei, na e mesun luga, pero den e 
espacio cu tin parti dilanti di e monu- 
mento aki den Schelpstraat. 
Den e dianan despues tin diferente 
actividad manera workshop na scolnan 
secundario, EPI, Biblioteca Nacional 
diahuebs 11 di mei y na Universidad di 
Aruba dianan 15 y 16 di mei. 


Tur detaye di e programa completo 
lo ta anuncia a traves di e pagina di 
Facebook: 
https://www.facebook. 
com/BashaFoundation y Instagram: 
https://instagram.com/bashafoundati 
on?igshid=YmMyMTA2M2Y= 
Tambe ta bon pa remarca cu tur activ- 
idad ta habri pa publico y no tin mester 
di registra pa atende. Desimone ta un 
poeta cu a nace y lanta na Aruba y ta 
skirbi poesia den Ingles y Spaño. E ta 
participa regularmente na festival y 
encuentronan similar na Nicaragua, 
Cuba, Belgica y Hulanda. E experiencia 
aki ta uno cu Basha Foundation ta sinti 
lo por ta di gran ayudo den fomenta e 
circuito local di e asina yama ‘spoken 
word’, manera ta e caso caba na hopi 


otro isla di Caribe. 
“E influencia di poesia ta ainda mas 
grandi na paisnan di Latino America 
caminda bo ta mira cu e tin varios 
dimension literario ademas di su 
espacio y impacto den cultura. Esaki 
ta hustamente loke nos kier wak na 
Aruba, esta pa stimula y asina crea 
mas conexion y luga di encuentro y 
di reflexion a traves di poesia,” asina 
Desimone a indica. 
Entre e poetanan di exterior cu 
a confirma nan participacion por 
menciona Juana Adcock, un Mexicano 
biba na Escocia cu ta skirbi den loke 
ta conoci como Spanglish. Esaki ta un 
fenomeno cu ta pasa hopi entre comu- 
nidad Latino cu ta biba na pais di papia 
Ingles. E ta un combinacion di idioma 
cu por ta interesante y relevante pa 
nos na Aruba cu tambe conoce cuater 
lenga y nos Papiamento ta un mescla 
di idioma. 


Otro ta Jesus Montoya, un hoben 
Venezolano escritor di poesia cu 
madurez y casi psicodelico kende, 
manera hopi otro, mester a bandona 
su pais y actualmente ta biba na Brasil. 
Eynan e ta un traductor di poesia di 
Portugues pa Spaño. For di Brasil 
tambe ta yegando pa e encuentro e 
poeta Wilson Alves-Bezerras, kende 
ta skirbi y declama na Portuñol cu ta 
un lenga creole mescla di Portugues, 
Spaño y Guarani cu ta un lenga indi- 
gena. Tambe e ta un traductor y 
profesor na Universidad di Sao Carlo. 
For di Aruba y Corsou mes e organisa- 
donan ta den combersacion cu varios 
poeta, un di nan ta Caresse Isings, 
kende ta yiu di e Nydia Ecury (dfm) y na 
kende e encuentro ta dedica. Issings a 
indica cu e ta masha interesa y entusi- 
asma pa participa den e encuentro. 
Desimone a splica cu tur poeta ta 
bin cu buki pa regala na Biblioteca 
Nacional, pero tambe lo tin na benta 


pa publico. Otro aspecto cu ta impor- 
tante durante e dianan di e encuentro 
ta e promocion di traduccion. Ta hopi 
relevante e traduccion di literatura di 
mundo pa Papiamento y vice versa. Di 
e manera aki nos idioma ta bira mas 
reconoci y ta habri mas porta cultural. 
Desimone ta considera cu Papiamento 
ta un fenomeno importante pa resto di 
mundo y cu mester saca for di su isola- 
cion literario. 


E prome Aruba International Poetry 
Encounter ta posibel danki na e 
sosten di Prins Bernhard Cultuurfonds 
Caribisch Gebied, UNOCA, Nederlands 
Letterenfonds y Translation House 
Looren America Latina. 


Basha Foundation ta presenta prome edicion 
di Aruba International Poetry Encounter 

D 
en cuadro di Dia di Labor e mandatario Sr. Glenbert Croes 
a transmiti un mensahe positivo, un mensahe di speran- 
sa concreto y alentador pa e pueblo trahado di Aruba. 


Minister Glenbert Croes a resalta e cifranan di desempleo. E 
maneho dje mandatario a resulta cu mas hende ta hayando 
trabou den sector priva. Te cu December 2022, tin mas di 
42 mil persona emplea. Y asina mes tin demanda pa mas 
trahado. 


Na mes momento por anuncia cu cifra di desempleo ta 
bahando. E ta awo na 6.6%. Tambe por anuncia cu a pesar 
cu e aña aki ta e di 3 biaha cu a aumenta salario minimo 
desde cu e ta titular di Labor, cu esaki lo sigui aumenta 
responsablemente. “E no ta caminda cu nos kier pa e ta, y 
e lo sigui aumenta”, tabata palabranan di Minister Glenbert 
Croes. 


Cu gran expectativa, factornan cu ta afecta e costo di bida di 
tur hende, por recorda cu entrante 1e di mei prijs di coriente 


a baha, e prome paso cu a tuma den e proceso di reduccion 
di tarifa di awa y coriente. Nos ta consciente cu coriente 
mester baha mas, y a tuma e prome paso. 


E mundo actual di energia y petroleo ta pasando den momen- 
tonan sumamente dificil pa via di e guera entre Ukraina y Rusia 
poniendo un presion riba e prijs di petroleo. E recortenan cu 
OPEC ta manteniendo den produccion y extraccion di crudo, 
ta mantene e presion total, pa e prijsnan keda halto. Asina 
mes nos a tuma e decision pa responsablemente cuminsa 
baha prijs di coriente pa henter comunidad. 


Tambe a mandatario a resalta e esfuersonan internacional 
cu a bin ta haciendo pa por cumpra Heavy Fuel Oil (HFO) na 
un prijs hopi mas barata pa yuda WEB y ELMAR cu e proceso 
di baha prijs di awa y coriente mas ainda. 


Gabinete Wever Croes 2 ta comprometi pa mehora calidad 
di bida pa tur trahado aki na Aruba, cu ta aportando diari- 
amente na e bienestar y progreso di nos pais. 


E 
ntrante 2 mei 2023 Departamento Recurso Humano 
(DRH) ta inicia un plataforma digital yama: ‘Land Aruba 
Academy’. E ta un plataforma completamente online unda 
cada empleado publico lo por haci mas cu 200 curso digital, 
“masterclasses”, webinar video’s y haya diferente articulo di 
conocemento completamente gratis. Lo por haci e cursonan 
aki unda cu ta y ki ora cu ta, pues 24/7 disponibel. E por via 
computer of te hasta riba tabel of smartphone. 


Si un empleado publico ta desea pa eleva su mes den dife- 
rente curso por ehempel den Excel of den Hulandes of tecni- 
canan di combersacion, ta posibel. Of e trahado cu ta traha 
hopi den proyecto tin e posibilidad di sigui diferente curso 
den ramo di projectmanagement. Otro ehempel ta: desa- 
roya bo talento, comunicacion, duna guia, salud, skirbi y 
siña lenguahe, siguridad, y tene un reunion efectivo. E plat- 
aforma ta free pa trahado publico pa desaroya su mes (no ta 
gebonden na bevordering of gratificatie). 


E plataforma Land Aruba Academy ta hopi eficiente pa traha 
cu ne, e duracion di e curso nan ta varia den tempo cual ta 


pone cu e ta atractivo pa sigui un curso y mas. 


Registracion pa e plataforma pa empleado publico ta wordo 
haci via di dienstnan. E empleado publico cu ta wordo 
registra door di su dienst, lo haya e-mail cu informacion con 
pa tin acceso y uza e plataforma. DRH ta organisando y 
ta duna demostracion di e plataforma digital ‘Avansa’ riba 
peticion di cada departamento di gobierno. 


Bo desaroyo ta den bo man…BAN AVANSA! 


Land Aruba Academy: Ban Avansa 


Mensahe di speransa di Minister Glenbert Croes pa cu dia di labor 


Ta trahando riba tur tereno pa trece alivio y progreso 

D 
espues di 4 aña, e aña aki un bi- 
aha mas Marinierskazerne Sa- 
vaneta Aruba a organisa un Open 
Dag. Esaki semper ta un actividad cu 
hopi ciudadano ta bishita y den pas- 
ado semper a conta cu entre 20 mil 
y 30 mil bishitante riba e dia. E aña 
aki tambe gran parti di comunidad a 
acudi na e actividad cu henter famia. 
Prome Minister Evelyn Wever - Croes 
conhuntamente cu Minister Xiomara 
Maduro, Minister Ursell Arends y Min- 
ister Dangui Oduber tambe a asisti e 
Open Dag. 


Manera ta custumber tabatin dife- 
rente actividad pa tur edad, special- 
mente pa hobennan y muchanan. 
Tabatin diferente tent cu benta di 
producto, cuminda y animacion pa 
grandi y chikito. Ademas tabatin 
oportunidad pa subi e boto (FRISC), 
mira helicopter, avion y trucknan di e 
diferente departamentonan presente. 
Banda di esaki tabatin demostracion 
di Cuerpo Policial, Warda Costa y di 
Militarnan durante e dia, di diferente 
scenario cu nan por haya nan mes 
den dje. Bureau Rampenbestrijding 
Aruba (BRA) tambe tabatin nan setup 
arma pa comunidad por mira con nan 
lo reacciona den caso di calamidad. 


Finalisando, Prome Minister Wever - 
Croes a expresa cu e tabata un bon 
actividad hopi interesante special pa 
hobennan. Tur persona cu a bishita 
tabatin e oportunidad di haci pregunta 
y cera conoci di cerca cu e trabou di 
cada departamento. Ta recomenda 
tur esnan cu no a haya oportunidad 
pa atende e Open Dag e aña aki, pa 
marke den agenda pa otro aña no 
perde. Durante e pandemia no por 
a organisa e tipo di eventonan aki, 
pero awor cu e ta tras di lomba por 
organisa esaki un biaha mas. 


Prome Minister Evelyn Wever - Croes: 


Open dag na marinierskazerne un biaha mas tabata bon bishita 


Militar, KPA, Warda Costa y BRA a mustra con nan ta prepara den caso di calamidad 

Fortaleza Pa Famia 


HESUS a bisa: Ami ta e luz di mundo, esun cu sigui Mi, lo no cana den scuridad. Ma e lo tin e luz di bida. Kico ta nifica 
cana den luz? Esey ta nifica cana den decencia, respet, dignidad, integridad, amor, y pordon, y ta dificil pa haci esey si 
bo no tin Cristo Hesus Cristo na prome luga den bo bida. 


E scuridad riba mundo ta grandi, y hopi no sa mes cu nan ta den scuridad, y tin otronan ta scoge pa biba den scuridad, 
mientras cu tin otro cu scuridad ta cumbini nan, pa asina hala esnan inocente den scuridad. Y scuridad ta pone hende 
perde tur sorto di berguensa. Tur scuridad ta scuridad, cual ta nifica aparta for di Dios, sin respet pa su palabra, of cono- 
ciendo Dios pero toch ta haci bofon y rechasa tur principio cu ta hiba na e luz di Dios. 


Pasobra Bo ta cende mi lampi, Señor mi Dios ta ilumina mi scuridad (Salmo 18:28). 


Ta solamente Dios tin e poder pa saca nos for di scuridad y trece nos na Su luz, nada den mundo ni ciencia ni tampoco 
tecnologia, no tin poder pa renoba nos mente y nos curason. Nos por ta un luz den mundo ora nos ta biba un bida di 
respet na Dios y dilanti di hende, pero un cos nos tin di corda cu dilanti di hende nos por sconde cos, pero dilanti di Dios 
tur cos ta habri y sunu. 


Dios su Palabra ta bisa: Pasobra no tin nada scondi cu lo no wordo revela, ni nada secreto cu lo no bira conoci y sali na 
cla (Lucas 8:17). 


No participa den obranan infructifero di scuridad ma mas bien expone nan, pasobra ta berguensa hasta pa papia di e 
cosnan cu nan ta haci na secreto. Tur locual ta obra di scuridad ta visibel pa nos den Galationan 5:19-21/ 1 Corintionan 
6 : 9-11 / 2 Timoteo 3:1-5 y Romanonan1:18-32. 


Ta tempo pa cada ken para firme, y busca Dios, pasobra tempo ta trabahoso, y e enemigo ta cana manera un leon rugi- 
ente buscando ken e por devora. Ta tempo pa nos tur cubri nos yiunan y nos famia bao di e sanger di Cristo Hesus, 
pasobra solamente cu Dios nos tin siguridad e sistema di mundo ta bira dia pa dia mas malo. 


Un tiki scuridad den nos bida, ta capaz di kibra matrimonio, kibra famia, y hiba nos yiunan den un caminda di tristesa. 
Ora nos ta apoya scuridad, y nos ta consciente di esey, pero nos ta hacie pa beneficio propio, of pa complace cu amistad, 
nos ta den scuridad, pasobra den esey nos ta demostra integridad falso, y humildad falso, y dilanti di Dios, esey ta pica, 
pasobra tur locual ta scuridad ta pica. 


Cada mayor cu ta complace su yiu den scuridad, permitiendo e mucha scoge cosnan cu ta malo pa su mes, no a 
compronde e mandato di Dios, den cual Señor ta bisa pa nos instrui nos yiunan den caminda di Dios (Proverbionan 22:6). 


Scuridad ta loer tur caminda den tur cos, p’esey e Palabra di Dios ta bisa: Somete boso mes na Dios, resisti e diabel y e 
lo huy for di boso, hala cerca Dios y E lo hala cerca boso (Santiago 4:7). 


Dios, ta luz y den dj’E no tin nada, nada di scuridad, si nos bisa nos tin comunion cun’E y nos ta cana den scuridad, nos 
ta gaña y no ta practica e berdad. Cuanto hende actualmente no a scoge pa cana den scuridad, cu tur consecuencia 
avisa pa Dios. 


Dios tene misericordia, 
Sinceramente, Pastor Marcel Balootje 


Cristo Hesus ta e luz, ta tempo 
pa hende sali for di scuridad 

“Si e tene na Mi, lo Mi salb’é: lo Mi hals’é, si e 
tin respèt pa mi Nomber. Ora e yama Mi, lo Mi 
contest’é, den problema Mi ta huntu cu né, lo Mi 
Libr’é i colm’é cu honor. Mi ta pon’é disfrutá di un 
bida largo y lo lag’é contemplá mi salbashon.” 
Salmo 91:14-15-16 


Cu gran tristesa, pero conforme cu Dios su 
boluntad, nos ta anuncia e fayecimento di: 


Veneranda Francisca 
Thomas-Henriquez 


Cariñosamente yama: 
“Vende, Peetje, Wela” 
*20-08-1938 - †28-04-2023 


Na nomber di su: 
Casa: 
†Lucasio (Rudy)Thomas 


Yuinan: 
Raymond Thomas 
†Suzanne (Suzy) Thomas 
Manera yiunan: 
Ellery Croes 
Daniela y Rudy Kelly y yuinan 


Rumannan: 
†Teresita y †Americo Jacobs y famia 
†Angela Henriquez 
†Jose y †Sira Henriquez y famia 
†Cresencia y †Macario Henriquez y famia 
†Mario Henriquez 
†Luis Henriquez 
Simeon y Milda Henriquez-Dijkhoff y yiunan 
Cecilia Henriquez y yiu 
Swa y cuñanan: 
Rosa y †Martin Irausquin-Thomas 
Ricardo Thomas y famia 
Rita Thomas y famia 
Rosendo Thomas y famia 
Reina y †Isidro Maduro y famia 
†Elvira Thomas y famia 
Nelson y Lourdes (Rona) Thomas y famia 
Sobrino y sobrinanan, primo y primanan, hijanan, 
amigo y amiganan di cas, ayudantenan. 
Famianan: 
Henriquez, Thomas, Jacobs, Lacle, Stede, 
Franken, Croes, Martina, Leonard, Makay, 
Mercelina, Cuarecuco, Naveda-Alvares, 
Werleman, St.Jago, Tromp, Colina, Orman, Boye, 
Cuan, Quant, Koevoets, Servinus, Gerritsen, 
Kartjodimedjo, Kelly, Irausquin, Maduro, 
Ragunath, Perez, Hoek, Akkari, Wever, Semeleer, 
Anthony, Nicolaas, Ras y demas famia den 
exterior. 


Bisiñanan, comer y compernan y conocirnan 


Nos ta pidi disculpa si nos por a lubida algun 
familiar di e defunto 


Ta invita pa asisti na e acto di entiero cual lo 
tuma lugar Diabierna 5 mei 2023 di 1or pa 4or di 
atardi na Aurora Funeral Home, despues saliendo 
pa Santana na Sabana Basora. 
Ta lamenta cu despues di entiero no por ricibi 
bishita na cas. 


Na luga di flor preferibel un donation pa 
“Koningin Wilhelmina Kanker Fonds”. 


Ki alegria, ora nan a bisa mi: 
“Ban cas di Señor!” 
I awor, ata mi aki para na bo porta Señor. 
Salmo 122 


Cu dolor na nos curason, nos ta paticipa 
fayecimento di nos ser stima: 


Danilda M. Roos 
Cariñosamente yama “Maritsa” 
*06-12-1945 – †02-05-2023 


Acto di entiero lo wordo anuncia despues 


“Señor ta mi wardador, mi’n tin falta di 
nada. Den cunucu di yerba berde e ta 
ponemi sosega. E ta hibami na awa trankil, 
Pa mi bolbe haña forsa”. - Salmo: 23 


Nos ta anuncia fayecimento di: 


Francisco Maduro 
*20-09-1929 - †01-05-2023 


Acto di entiero lo wordo anuncia despues. 


Lagrima y flornan por seca, su 
recuerdonan y tur loke el a haci 
y significa pa nos, lo keda graba 
pa semper den nos mente y 
curason. “Cerca Dios mi alma ta 
na paz, ta di DJ’E mi salbacion ta 
bin” - Salmo 62:1 


Cu dolor na nos curason, 
nos ta participa fayecimento di 
nos ser stima: 


Lidia S. 
M. Martinus 
*03-08-1938 - †01-05-2023 


Acto di entiero lo wordo anuncia 
despues 


Jenny S. Maduro - 
Marchena 


CU INMENSO DOLOR NA NOS CURASON PERO 
CONFORME CU BOLUNTAD DI DIOS, 


KUZETA ARUBA N.V. Y IBIS SUPPLIES N.V. TA 
ANUNCIA FAYECIMENTO DI 


CU JENNY SOSEGA NA PAZ 


NA BIDA RUMAN DI DIRECTORNAN 
OSVALDO, ANTHONY Y EDDY MARCHENA 


“Señor ta mi wardador, 
mi’n tin falta di nada. 
Den cunucu di yerba berde 
e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Cu dolor na nos curason, nos ta participa 
fayecimento di: 


Sra. vda. Olga E. 
Matos-Jimenez 
Cariñosamente yama “Mamachi” 
*23-03-1929 - †27-04-2023 


Acto di entiero lo wordo anuncia despues 

“Dios ta amor… y amor ta Dios, maske mi no ta na e 
mundo aki, tur dia lo mi ta banda di boso Curason, mi 
por stens di loke Señor ta haci”. Salmo 33 


Cu inmenso dolor na nos curason, pero conforme cu 
boluntad di Dios, nos mester anuncia fayecimento di 
nos mama, suegra, wela, bisabuela, ruman, tanta, 
tanta grandi, prima y bon amiga: 


Sra. Jenny S. 
Maduro-Marchena 
Vuida di Hironimo E. Maduro 
y yiu di defuntonan Clovis Marchena y Enriqueta 
Marchena-Martijn. 


Na nomber di su yiunan: 
Jeanine Maduro 
Anouchka Maduro y Gunnard Dabian 
Ronny Maduro y Marianela Maduro-Gibbs 


Nieto- y nietanan: 
Jeanirée Vicario-Bernabela y Greg Vicario 
Jeréna Bernabela y Jeremy Geerman 
Kiani Maduro 
Yona Maduro 


Bisanieta- y bisanietonan: 
Jearsley, Jeanésly y Jéckersley Vicario 


Rumannan: 
Celia Alders-Marchena y George Alders (q.e.p.d.) 
Ethel Marchena (q.e.p.d.) 
Lena Marchena 
Osvaldo Marchena y Annelies Phelipa 
Belen y Dolfi Kock 
Eddy y Stella Marchena 
Anthony y Lidia Marchena 
Willy y Gloria Marchena 
Treesje Garcia-Marchena y Ruben Garcia (q.e.p.d.) 


Swa- y Cuñanan: 
Casper (q.e.p.d.) y Cleana Maduro (q.e.p.d.) 
Johanita (Doei) Maduro (q.e.p.d.) y Shon Papa Martis 
(q.e.p.d.) 
Dolores (Doita) Maduro (q.e.p.d.) 
Fabia (Banchi) (q.e.p.d.) y Hipolito Maduro (q.e.p.d.) 
Juan Maduro (q.e.p.d.) y Mirna (Mimi) Maduro 


Sobrino- y sobrinanan: 
Greg y Mayra Alders 
Giovanni y Els Alders y famia 
Cheppy Alders y Margareth Chin y famia 
Gerile Alders y famia 
Dino Roos y famia 
Marlon Roos 
Garrick Marchena y famia 
Maroushka Marchena y famia 
Juni y Darianela Marchena y famia 
Romeo y Mary-Carmen Kock y famia 
Richie Kock 
Raffy y Bel Kock y famia 
Vanessa Marchena y Rowin Bislik 
EJ y Monica Marchena y famia 
Rowan y Karina Marchena y famia 
Renalinda Marchena y Famia 
Rainy Marchena y famia 
Genevieve Garcia 
Gilienne y Darcy Franken y famia 
Givancka y Frank Dijkhoff y famia 
Freddy y Olga Maduro y famia 
Jenny y Robby Schwengle y famia 
Remy Maduro (q.e.p.d.) y Jan-Willem Mulder 
Jacqueline y Alvin Thijsen y famia 
Elvin y Noraiza Maduro 
Elaine Maduro 


Ayudantenan: 
Oasis, Karol, Carol, Stichting H.O.P.E., We welcome 
wheelchairs transportation y Tene mi man medical 
transport. 


Primo(a), Iha, amistad- y conocirnan y demas famia 
na Aruba y den exterior ta invita pa condolencia y 
acto di despedida, diaranson 3 di mei 2023, di 9or pa 
11or di mainta, na Royal Funeral Home Aruba. Sigui pa 
cremacion den seno familiar. 


Nos ta lamenta cu despues di entiero, nos no lo 
ricibi bishita di condolencia na cas. Danki pa e 
comprension. Preferibel colornan alegre. 


Y dijo jesus: 
Yo soy la resurreccion y 
La vida, el que cree en mi, 
Aunque este muerto, vivira 
Juan 11:25 


Carmen Libia 
Montoya de Bermudez 
*11-07-1936 †27-04-2023 


En nombre de sus: 
Hijos: Aracelly y †Hugo 
Maria de Jesus 
Carlos Alberto 
Freddy y Marleny 
Edy y Ever 
Oscar y Maria 
Diana y Gustavo 
John Jairo y Eliana 
Mary y Rene 
†Faney y Luzdary 
Frank 
Mauricio y Paula 


Nieta(o)s: Natalia, Sammy, Kelly, Ever Jr., Lorena, 
Maria Fernada, Daniel, Mario, Abraham, John 
Winston, Rosecelly, Mateo, Paulina, Emmanuel, 
Juan Pablo, Luisa, Sara, Samantha, Santiago 


Hermano(a)s: 
Emma 
Leocadio 
Anibal 


Toda la familia: Bermudez Montoya 


Bisnieto(a)s, primo(a)s, sobrino(a)s, amigo(a)s y 
demas familia en Colombia, Aruba, Holanda 


Te invitamos al acto de despedida que sera el 
miercoles 03 de mayo 2023 de 2pm a 4pm en 
Aurora Funeral Home. Sra Carmen sera cremado 
en seno familiar. 


Despues de la despedida no podemos recibir 
visita de condolencia en casa. 


Nuestras mas sinceras disculpas si por este dolor 
hemos olvidado alguna persona importante 
para ella. 


Bin serka mi tur cu ta cansa y carga y lo mi duna 
boso sosiego eterno. Mateo 11:28 


Cu honda pena pero conforme 
cu boluntad di Dios, rumannan ta anuncia 
fayecimento di: 


Rudolf Benedicto 
Erasmus 
Cariñosamente yama: “Rudi” 
*7 maart 1958 +25 april 2023 


Na nomber di su: 
Mayornan: 
†Rufina Erasmus-Boekhoudt 
†Jacobo Erasmus 


Rumannan: 
Gustaaf Erasmus y famia 
Lienchi Erasmus y famia 
Judith Erasmus y famia 
Freddie y Esther Erasmus y famia 
Karina Erasmus & Gilbert Krozendijk y famia 


Sobrino/sobrinanan: 
Lindsey, Jeremy, Dianhdra, Garret, Eldwin, Jurrien, 
Clifford, Karen-Ann y Brandon 


Tanta y Omonan: 
Elsa Croes (Pepe), †Teofilo Boekhoudt, Sira y 
Juan Semeleer, Annie y Erwin Vis, Bettie y Casin 
Giel, Norma Erasmus, †Ita Erasmus, †Pedrito 
Erasmus, †Vicente Erasmus, †Elio Erasmus, 
† Juanita Erasmus 


Su sobre sobrino y sobrinanan, primo y primanan, 
hijánan, y demas famia: 
Erasmus, Boekhoudt, Briezen, Vrolijk, Howell, 
Tromp, de Kort, Krozendijk, Croes, Semeleer, Vis, 
Giel, Brete, Greaux, Bohorquez, Werdmuller von 
Elgg 


Ta invita tur amigonan, conocirnan y ex- 
coleganan di Departamento di Labor pa asisti 
na e acto di entiero cu lo tuma lugar Diabierna 5 
di Mei 2023 na Aurora Funeral Home. E restonan 
mortal di Rudi lo ta reposa di 9or pa 11or di 
mainta na Aurora Funeral Home. Despues lo sali 
pa Santana Pastoor Kranwinkel na Paradera. 


Ta lamenta cu despues di entiero lo no ricibi 
bishita di condolencia na cas. 


My flesh and my heart may fail, 
but God is the strength of my 
heart and my portion forever. 
Ps. 73:26 


Cu dolor inmenso na nos curazon pero 
conforme cu boluntad di Dios, nos ta 
anuncia fayecimento di: 


Theodora Larez 
mihor conoci como: “Chichi” of “Dudu” 
*07-12-1940 
†28-04-2023 


Acto di entiero lo wordo anuncia despues. 


Bendicion y bondad di Señor ta compañami tur 
dia di mi bida, lo mi biba den cas di Señor henter 
mi bida largo 


Cu dolor na nos curason, nos ta participa 
fayecimento di nos ser stima: 


Sr. Ronald A. Geerman 
Cariñosamente yama 
“Tico, Buchi Tico, Sheuw” 
*31-12-1964 - †29-04-2023 


Acto di despedida lo wordo anuncia despues 


